逰圜覺乾明祥符三院至暮
作者：陸游
朝代：宋

paragraphs: 成都再見春事殘，雖名閑官實不閑。
門前車馬閙如市，案上文檄高於山。
有時投罅輙徑出，略似齊客偷秦關。
日斜僕夫已整駕，顧景欲駐愁嘲訕。
豈知今朝有此樂，放浪一笑開衰顔。
抽身黄塵烏帽底，得意翠木清泉間。
褰裳危磴窮犖确，洗耳古澗聽淙潺。
豈惟頓覺宇宙廣，政爾一散腰脚頑。
似聞青城縹緲處，待我歸綴仙官班。
俊鷹解絛即萬里，豈比倦翼方知還。